19.12.2017 VM/BO/RY/

Vanhempainvapaa ja työllisyys 5+4+5 (äiti, valinta, isä) sekä lastenhoidontuki 1,5 vuotta

Taulukkoon on listattu malli, jossa sosiaalivakuutusjakso isällä ja äidillä on viisi kuukautta ja neljä kuukautta on perheen päätettävissä, kumpi vanhempainvapaaetuuden käyttää. Laskelmissa on oletettu, että äitiyspäivärahakauden alkua voi siirtää 30 päivästä 24 päivään ilman sopimusta työnantajan kanssa ja kaikki äidit käyttävät tätä mahdollisuutta. Lisäksi on oletettu, että päivärahakauden alkua voi siirtää sopimalla työnantajan kanssa 18 päivään ja puolet äideistä tekee näin.

Lastenhoidontukijaksossa on porrastus 1,5 vuoden kohdalla. Tuen suuruus on siihen asti nykyisen suuruinen ja siitä eteenpäin joustavan hoitorahan suuruinen.

Lukuja käytettäessä tulee muistaa, että ne ovat ***suuntaa-antavia*** - laskenta nojaa oletuksiin ja laskentaan on ollut käytettävissä vain karkea välineistö. Vaikka laskenta antaa suhteellisen tarkalta näyttäviä lukuja, työllisten määriä ei tule tarkastella satojen henkilötyövuosien tarkkuudella.

|  |  |  |
| --- | --- | --- |
| Vanhempainvapaat | Nykymalli | Malli G2 |
| Äiti | *4,2 kk*  90%/70 % | 5 kk |
| Äiti tai isä | 6,3 kk (158 arkipv)  70 % | 4 kk |
| Isä | 2,2 kk (54 arkipv)  70 %. | 5 kk |
| **Lastenhoidon tuki** |  |  |
| Hoitoraha | <3v 338,34 e/kk | 338,34 euroa 13-18kk  240 euroa 19-36 kk |
| Sisaruskorotukset | +<3v 101,29 e/kk/lapsi  +3-7v 65,09 e/kk/lapsi. | Sisarkorotus yli 3v poistuu |
| Hoitolisä tulosidonnainen | max 181,07 e/kk. | Ennallaan 13-18 kk  poistuu 19-36 kk |
| Kuntalisä | kyllä | ei voi poistaa |
| Työllisyyslisäys verrattuna perusmalliin |  | 1000-2300+2300=1000 htv |

Työllisyyden muutos jakautuu kolmeen eri osatekijään. Äitien mahdollisuus myöhentää äitiysloman alkua lisää äitien työllisyyttä (oheisessa taulukossa 1000 lisätyöllistä). Isille myönnetty pidempi ansiosidonnainen etuuskausi vähentää isien työllisyyttä (taulukossa -2300 työllistä). Lastenhoidontuen muutokset jakson loppupätkällä – hoitorahan pienennys, yli 3-vuotiaiden sisarkorotuksen poisto ja hoitolisän poisto yli 2-vuotiailta - lisäävät työllisyyttä (taulukossa 2300 työllistä). Nettona malli tuottaa näillä laskentaoletuksilla noin tuhat työllistä. Jos äitiysloman alkua ei myöhennetä, työllisyysvaikutus on lähellä nollaa. Äitiysloman alkamisen myöhentäminen johtanee sairaspäivärahalla olevien määrän kasvuun. Tätä ei ole näissä laskelmissa huomioitu. Lisäksi ei ole selvää, mitä tapahtuu kuntalisille, joiden taso on kuntien päätettävissä. Tässä on oletettu, että ne eivät muutu (vaikka joustavaan hoitorahaan ei nykyisten sääntöjen mukaan kuntalisää makseta).